## Servicis Socials destina més de 930.000 euros per a promoure els drets de la infància i l’adolescència en els municipis valencians

*** Un total de 66 entitats locals de les províncies d’Alacant, Castelló i València resulten beneficiàries d’estes subvencions
* Són ajudes que s’emmarquen en la convocatòria per a programes de protecció i promoció de la infància i l’adolescència per a 2025 dotada amb 2,5 milions d’euros**

La Conselleria de Servicis Socials, Família i Infància, ha concedit 934.442,89 euros en ajudes dirigides a entitats locals per al desenrotllament de programes de promoció dels drets de la infància i l’adolescència durant l’exercici 2025.

Estes ajudes tenen com a objectiu principal el finançament d’iniciatives municipals orientades, entre altres aspectes, a fomentar la participació infantil, reforçar els drets de xiquets, xiquetes i adolescents, i consolidar polítiques locals de prevenció i promoció social des d’un enfocament comunitari i de proximitat.

La directora general de Família, Infància i Adolescència i Repte Demogràfic, Angélica Such, ha destacat que es tracta d’ajudes que són una peça clau del sistema de protecció, “perquè estan destinades a programes que fomenten la participació de la infància des d’un enfocament de proximitat, promovent el desenrotllament els drets de la infància i de l’adolescència”.

Les subvencions s’han atorgat a les entitats les sol·licituds de les quals van aconseguir una puntuació igual o superior a 50 punts en la valoració global, dels quals almenys 15 havien de correspondre al criteri de qualitat tècnica del projecte. Els projectes finançats, per tant, estan alineats amb els objectius de protecció, participació i benestar de la infància i l’adolescència.

Per províncies, a Alacant s’han concedit ajudes a municipis i entitats com la Mancomunitat de la Vega, Mutxamel, Sant Joan d’Alacant, Rafal, Dénia i Alcoi. A Castelló han resultat beneficiaris ajuntaments com els d’Onda, Caudiel, Azuébar, Castelló de la Plana, Altura, Nules, Canet lo Roig, Santa Magdalena de Pulpis i la Mancomunitat Alt Palància.

València és la província amb més nombre d’entitats locals beneficiàries, incloent municipis de Gandia, Xirivella, Alaquàs, Mislata, Paterna, Sagunt i Quart de Poblet, entre altres.

Estes ajudes s’emmarquen en la convocatòria de subvencions per a programes de protecció i promoció de la infància i l’adolescència corresponent a 2025, dotada amb un pressupost global de 2,5 milions d’euros. La convocatòria preveu, a més, 700.000 euros per a programes de protecció i promoció dels drets de la infància i l’adolescència, així com més de 900.000 euros per a programes de suport a les famílies.

Fecha: 04/01/2026